b'\n_START_ARTICLE_\nDalia Miklovien\xc4\x97-\xc5\xa0ilgalyt\xc4\x97\n_START_PARAGRAPH_\nDalia Miklovien\xc4\x97-\xc5\xa0ilgalyt\xc4\x97 (1960 m. baland\xc5\xbeio 12 d. Kirkil\xc5\xb3 k., Kelm\xc4\x97s r.), muzikos mokytoja ir chorved\xc4\x97.\n_START_SECTION_\nBiografija\n_START_PARAGRAPH_\nMok\xc4\x97si Grau\xc5\xbeik\xc5\xb3 a\xc5\xa1tuonmet\xc4\x97je, Kelm\xc4\x97s 1-ojoje vidurin\xc4\x97je ir vaik\xc5\xb3 muzikos mokykloje (kankliuoti pas I. Jankuvien\xc4\x99, grie\xc5\xbeti akordeonu pas A. Lipeik\xc4\x85). 1980\xe2\x80\x931983 choro dirigavimo mok\xc4\x97si \xc5\xa0iauli\xc5\xb3 auk\xc5\xa1tesniojoje muzikos mokykloje (d\xc4\x97st. R. Luko\xc5\xa1ien\xc4\x97 ir D. Vai\xc4\x8diulionien\xc4\x97). 1988\xe2\x80\x931993 choro dirigavimo studijas t\xc4\x99s\xc4\x97 Lietuvos muzikos akademijoje (prof. P. Gylio, doc. T. \xc5\xa0umsko ir d\xc4\x97st. D. Pui\xc5\xa1io klas\xc4\x97s)._NEWLINE_1983\xe2\x80\x931987 Kelm\xc4\x97s 2-osios vidurin\xc4\x97s mokyklos muzikos ir dainavimo mokytoja ir vaik\xc5\xb3 choro vadov\xc4\x97._NEWLINE_Nuo 1987 rudens Kelm\xc4\x97s vaik\xc5\xb3 muzikos mokyklos mokytoja, nuo 1994 vyresnioji mokytoja ir direktoriaus pavaduotoja._NEWLINE_Nuo 1988 mokyklos jauni\xc5\xb3 choro vadov\xc4\x97 \xe2\x80\x93 j\xc4\xaf pareng\xc4\x97 1994 I Pasaulio lietuvi\xc5\xb3 dain\xc5\xb3 \xc5\xa1ventei Vilniuje, 1996 Vilniaus jaunimo men\xc5\xb3 \xc5\xa1ventei ir 1997 Lietuvos moksleivi\xc5\xb3 dain\xc5\xb3 \xc5\xa1ventei. Choras dalyvauja koncertuose ir gieda ba\xc5\xbeny\xc4\x8diose. Chorved\xc4\x97 vadovauja moksleivi\xc5\xb3 vokaliniam ansambliui (parengia \xe2\x80\x9eDain\xc5\xb3 dainel\xc4\x97s" konkursams) ir mokytoj\xc5\xb3 vokaliniam ansambliui, organizuoja muzikos mokytojams metodinius seminarus._NEWLINE_1988\xe2\x80\x931991 mokytoja buvo Kelm\xc4\x97s kult\xc5\xabros centro mi\xc5\xa1riojo choro chormeister\xc4\x97, nuo 1991 rudens kartu su A. Krutkevi\xc4\x8diumi meno vadov\xc4\x97 ir dirigent\xc4\x97. Choras parengtas 1990 Lietuvos tautinei dain\xc5\xb3 \xc5\xa1ventei ir 1994 I Pasaulio lietuvi\xc5\xb3 dain\xc5\xb3 \xc5\xa1ventei Vilniuje, dalyvavo pasaulietin\xc4\x97s ir ba\xc5\xbenytin\xc4\x97s muzikos festivaliuose Estijoje (Haapsalu mieste), Pakruojyje, Kelm\xc4\x97je ir \xc5\xa0iauliuose, 1997 Baltijos ir \xc5\xa0iaur\xc4\x97s \xc5\xa1ali\xc5\xb3 chor\xc5\xb3 festivalyje Gotlande (\xc5\xa0vedija). Choras rengia koncertus ir gieda ba\xc5\xbeny\xc4\x8diose._NEWLINE_D. Miklovien\xc4\x97 buvo 1992 ir 1993 Kelm\xc4\x97s rajono dain\xc5\xb3 \xc5\xa1ven\xc4\x8di\xc5\xb3 vyr. dirigent\xc4\x97, o v\xc4\x97liau dirigent\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'